Съдържание

# Инструменти за разработка

Инспектира обекти в документи на LibreOffice и показва поддържаните услуги на UNO, както и наличните методи, свойства и реализирани интерфейси.

Тази функция също така ви позволява да изследвате структурата на документа чрез обектния му модел (Document Object Model, DOM).

За достъп до тази команда...

#### От лентата с менюта:

Изберете Инструменти - Инструменти за разработка.

#### От интерфейса с раздели:

В менюто Инструменти на раздела Инструменти изберете Инструменти за разработка.

#### От лентите с инструменти:

Инструменти за разработка

Инструментите за разработка са видими във всички документи на LibreOffice Writer, Calc, Impress и Draw. Визуализацията им е постоянна и остава включена, докато не я деактивирате.

Когато Инструменти за разработка е активирано, в долната част на екрана се показва прикрепващ се прозорец. Той има две секции:

- Дървовиден изглед на обектния модел на документа: показва частите на документа според обектния модел на документа (DOM). Използвайте тази секция, за да изберете кой обект да инспектирате.

- Панел за инспектиране на обект: показва наличните услуги, методи, свойства и интерфейси на избрания обект.

Тази функция е достъпна от LibreOffice 7.2 нататък за Writer, Calc, Impress и Draw.

## Дървовиден изглед на модела на документа

Лявата страна на прозореца съдържа бутон за превключване Текуща селекция, бутон Опресняване и дървовиден изглед, който показва всички обекти в документа.

Поведението на дървовидния изглед зависи от състоянието на превключващия бутон Текуща селекция:

- Щракнете върху Текуща селекция, за да се покажат свойствата на обекта, избран в момента в документа. В този случай щракването върху който и да е елемент в дървовидния изглед няма да има ефект.

- Щракнете отново върху Текуща селекция, за да се покаже елемент от дървовидния изглед и да се обнови съдържанието на панела за инспектиране на обект.

Типовете обекти, показвани в дървовидния изглед на модела на документа зависят от използваното приложение от LibreOffice:

Приложение на LibreOffice | Поддържани обекти
--- | ---
Writer | Абзаци Текстови части в абзац Фигури Таблици Рамки Графични обекти Вградени обекти (OLE) Стилове и семейства от стилове
Calc | Листове Фигури в лист Диаграми в лист Обобщени таблици в лист Стилове и семейства от стилове
Impress | Кадри Фигури в кадър Кадри образци Стилове и семейства от стилове
Draw | Страници Фигури в страница Стилове и семейства от стилове

## Панел за инспектиране на обект

Дясната страна на прозореца представлява панел за инспектиране на обект, който показва информация за инспектирания обект.

Име на клас: името на класа на обекта.

Използвайте името на класа, за да потърсите още информация в документацията за API. Например обектът на най-горно ниво в документ на Writer е екземпляр на класа SwXTextDocument, който е документиран на страницата SwXTextDocument Class Reference.

Можете да инспектирате обекта по-подробно чрез четирите налични раздела, които показват неговите интерфейси, услуги, свойства и методи.

Информацията за обекта е организирана в колони във всеки раздел. Наборът от показвани колони зависи от избрания раздел.

### Раздел „Интерфейси“

Съдържа една колона със списък на реализираните от обекта интерфейси.

### Раздел „Услуги“

Съдържа една колона със списък на поддържаните от обекта услуги.

### Раздел „Свойства“

Съдържа четири колони, които описват свойствата на обекта:

- Свойство: показва имената на свойствата на обекта.

- Стойност: показва текстово представяне на текущата стойност на свойството.

- Тип:показва типа на свойството.

- Информация: показва допълнителна информация за свойството. Например за свойство само за четене в тази колона се показва „само за четене“.

Разделът Свойства включва и текстово поле долу, което показва пълното текстово представяне на стойността на свойството.

### Раздел „Методи“

Съдържа четири колони, описващи комбинирания списък на методите, които могат да се извикват от текущия обект:

- Метод: показва имената на всички методи на обекта.

- Тип на резултата: показва типа на резултата на методите на обекта. Методите, които не връщат стойност, са отбелязани с „void“ в тази колона.

- Параметри: показва списъка с параметрите, изисквани от метода, и техните типове.

- Реализационен клас: показва името на класа, в който е реализиран методът.

Теми, свързани с показаната

Обекти, функции и услуги на UNO